CELEX: 32022D0146
Language: sl
Date: 2022-02-01 00:00:00
Title: Izvedbeni sklep Komisije (EU) 2022/146 z dne 1. februarja 2022 o določitvi, ali je proizvod, ki vsebuje alkil (C12–16) dimetilbenzil amonijev klorid, biocidni proizvod, v skladu s členom 3(3) Uredbe (EU) št. 528/2012 Evropskega parlamenta in Sveta (Besedilo velja za EGP)

3.2.2022   
               
               
                  SL
               
               
                  Uradni list Evropske unije
               
               
                  L 24/133
               
            
         IZVEDBENI SKLEP KOMISIJE (EU) 2022/146
         z dne 1. februarja 2022
         o določitvi, ali je proizvod, ki vsebuje alkil (C12–16) dimetilbenzil amonijev klorid, biocidni proizvod, v skladu s členom 3(3) Uredbe (EU) št. 528/2012 Evropskega parlamenta in Sveta
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti člena 3(3) Uredbe,
         ob upoštevanju naslednjega:
         
                     (1)
                  
                  
                     Danska je 2. julija 2020 Komisijo zaprosila, naj odloči, ali je proizvod, ki vsebuje alkil (C12–16) dimetilbenzil amonijev klorid (ADBAC/BKC (C12-C16)) v koncentraciji 2,4 % in ga proizvajalec na Danskem trži kot dolgodelujoče čistilno sredstvo za odstranjevanje plasti na lesu, opeki, strešnih ploščah, tlakovcih in drugih površinah (v nadaljnjem besedilu: proizvod), biocidni proizvod, kot je opredeljen v členu 3(1), točka(a), Uredbe (EU) št. 528/2012.
                  
               
                     (2)
                  
                  
                     Alkil (C12–16) dimetilbenzil amonijev klorid (ADBAC/BKC (C12-C16)) je naveden v Prilogi II k Delegirani uredbi Komisije (EU) št. 1062/2014 (2) o delovnem programu za sistematično preverjanje vseh obstoječih aktivnih snovi. ADBAC/BKC (C12-C16) je med drugim vključen v program pregledovanja vrste proizvodov 2, in sicer „razkužila in algicidi, ki niso namenjeni neposredni uporabi na ljudeh ali živalih“, kot so opredeljena v Prilogi V k Uredbi (EU) št. 528/2012. Proizvod zato vsebuje aktivno snov, kot je opredeljena v členu 3(1), točka (c), navedene uredbe.
                  
               
                     (3)
                  
                  
                     Kot je Sodišče razsodilo v sodbi z dne 19. decembra 2019 v zadevi Darie (3) (C-592/18), se pojem „biocidni proizvod“ v smislu člena 3(1)(a) Uredbe št. 528/2012 razume široko […]. To široko razlago podpira namen iz člena 1 navedene uredbe, ki temelji na previdnostnem načelu, da se zagotovi „visoka raven varovanja zdravja ljudi in živali ter okolja“ (4).
                  
               
                     (4)
                  
                  
                     Kot je navedlo tudi Sodišče, je opredelitev kot „biocidni proizvod“ za namene člena 3(1), točka (a), Uredbe (EU) št. 528/2012 med drugim pogojena z dejstvom, da je snov „namenjena uničevanju, odvračanju ali nevtralizaciji škodljivih organizmov, preprečevanju njihovega delovanja ali za odpravo teh organizmov“ (5).
                  
               
                     (5)
                  
                  
                     Sodišče je v sodbi z dne 19. decembra 2019 v zadevi C-592/18 Darie poudarilo tudi, da „detergenti niso izključeni s področja uporabe Uredbe št. 528/2012. Poleg tega je, kot je med drugim razvidno iz uvodne izjave 21 Uredbe št. 648/2004, proizvod mogoče hkrati opredeliti za ‚detergent‘ v smislu člena 2, točka 1, navedene uredbe in za ‚biocidni proizvod‘ v smislu člena 3(1)(a) Uredbe št. 528/2012“ (6). V vsakem primeru se proizvod lahko šteje za biocidni proizvod v smislu člena 3(1), točka (a), Uredbe (EU) št. 528/2012, ne glede na to, ali spada na področje uporabe Uredbe (ES) št. 648/2004 (7).
                  
               
                     (6)
                  
                  
                     Če bi dejstvo, da proizvajalec trdi, da je proizvod „čistilno“ sredstvo, zadostovalo za sklep, da ta proizvod nima biocidnega namena in zato ni biocidni proizvod, bi se lahko zlahka izognili zahtevam iz Uredbe (EU) št. 528/2012 in ogrozili njene cilje. Tak pristop bi bil v nasprotju z razlago pojma „biocidni proizvod“, ki jo je podalo Sodišče. Zato bi bilo treba pri oceni, ali je proizvod dan na trg z biocidnim namenom v smislu člena 3(1), točka (a), Uredbe (EU) št. 528/2012, upoštevati vse informacije, ki jih predložijo proizvajalec, distributerji in prodajna mesta.
                  
               
                     (7)
                  
                  
                     Prisotnost aktivnih snovi nad določenimi ravnmi koncentracije v proizvodu v praksi pomeni, da bo proizvod vplival na odpravo enega ali več škodljivih organizmov. Zato lahko take ravni koncentracije pomembno nakazujejo, da je proizvod dan na trg z biocidnim namenom v smislu člena 3(1), točka (a), Uredbe (EU) št. 528/2012.
                  
               
                     (8)
                  
                  
                     Na podlagi informacij, ki jih je predložila Danska, proizvod vsebuje aktivno snov ADBAC/BKC (C12-C16) v koncentraciji 2,4 % in se lahko uporabi nerazredčeno ali razredčeno pri 50 %, ta koncentracija pa je podobna koncentraciji za isto aktivno snov v biocidnih proizvodih za odstranjevanje alg, odobrenih na Nizozemskem, kadar se slednji razredčijo za uporabo v skladu z navodili za njihovo uporabo.
                  
               
                     (9)
                  
                  
                     V skladu z informacijami, ki jih je predložila Danska, proizvajalec proizvod opisuje kot dolgodelujoče čistilno sredstvo za odstranjevanje plasti na lesu, opeki, strešnih ploščah, tlakovcih in drugih površinah, v tehničnih specifikacijah pa navaja, da se proizvod uporablja samo na prostem. Proizvajalec tudi navaja, da je treba močno umazane površine najprej očistiti z detergentom istega proizvajalca, preden se površina obdela s proizvodom. Danska je nadalje predložila informacije distributerja in spletnih prodajnih mest. Distributer trdi, da proizvod razgrajuje rast in zagotavlja zaščito pred ponovno rastjo. Po mnenju distributerja je tako rast mogoče videti kot kopičenje zelene plasti na površini ali temne madeže, zlasti na območjih, ki jih pred soncem zasenčijo drevesa ali grmičevje, na sever obrnjenih straneh in vlažnih površinah. Distributer navaja, da ta nakopičena rast ne škoduje neposredno lesu, temveč se razširi v veliko in nepretrgano maso, ki preprečuje uhajanje vlage. Na spletnem prodajnem mestu je navedeno, da ima proizvod preventivne učinke. Danska je trdila tudi, da je proizvod na drugem spletnem prodajnem mestu vključen v kategorijo proizvodov, namenjenih čiščenju lesa, tlakovcev in streh, ter so opisani kot proizvodi z neposrednim učinkom na površinske alge.
                  
               
                     (10)
                  
                  
                     Zato se zdi, da je proizvod namenjen preprečevanju in nadzoru rasti neželenih alg, ki ustrezajo opredelitvi škodljivega organizma iz člena 3(1), točka (g), Uredbe (EU) št. 528/2012.
                  
               
                     (11)
                  
                  
                     Glede na to, da proizvod vsebuje aktivno snov in je namenjen odpravi škodljivega organizma z načinom delovanja, ki ni zgolj fizično ali mehansko, bi bilo treba proizvod šteti za biocidni proizvod, kot je opredeljen v členu 3(1), točka (a), Uredbe (EU) št. 528/2012.
                  
               
                     (12)
                  
                  
                     Ker vrsta proizvodov 2, kot je opredeljena v Prilogi V k Uredbi (EU) št. 528/2012, zajema proizvode, ki se uporabljajo kot algicidi, ki niso namenjeni neposredni uporabi na ljudeh ali živalih, bi moral proizvod spadati v vrsto proizvodov 2.
                  
               
                     (13)
                  
                  
                     Ukrepi iz tega sklepa so v skladu z mnenjem Stalnega odbora za biocidne proizvode –
                  
               SPREJELA NASLEDNJI SKLEP:
         
            Člen 1
            Proizvod, ki vsebuje aktivno snov alkil (C12–16) dimetilbenzil amonijev klorid v koncentraciji 2,4 % in ki je na podlagi informacij proizvajalca ali distributerjev namenjen uporabi proti algam, se šteje za biocidni proizvod v smislu člena 3(1), točka (a), Uredbe (EU) št. 528/2012 in spada v vrsto proizvodov 2, kot je opredeljena v Prilogi V k navedeni uredbi.
         
         
            Člen 2
            Ta sklep začne veljati dvajseti dan po objavi v Uradnem listu Evropske unije.
         
         
            V Bruslju, 1. februarja 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 167, 27.6.2012, str. 1.
         
            (2)  Delegirana uredba Komisije (EU) št. 1062/2014 z dne 4. avgusta 2014 o delovnem programu za sistematično preverjanje vseh obstoječih aktivnih snovi, ki jih vsebujejo biocidni proizvodi, iz Uredbe (EU) št. 528/2012 Evropskega parlamenta in Sveta (UL L 294, 10.10.2014, str. 1).
         
            (3)  Sodba Sodišča z dne 19. decembra 2019, Darie, C-592/18, ECLI:EU:C:2019:1140.
         
            (4)  Glej C-592/18 Darie, op. cit., točka 42.
         
            (5)  Glej C-592/18 Darie, op. cit., točka 32; glej tudi sodbo Sodišča z dne 14. oktobra 2021 v zadevi Biofa, C-29/20, ECLI:EU:C:2021:843, točka 26.
         
            (6)  Glej C-592/18 Darie, op. cit., točka 48.
         
            (7)  Uredba (ES) št. 648/2004 Evropskega parlamenta in Sveta z dne 31. marca 2004 o detergentih (UL L 104, 8.4.2004, str. 1).